Basuluah matoari bagalanggang mato urang banyak, bahaso Mangkutak Alam, adiak kanduang Sabai Nan Aluih, anak Rajo Babandiang nan mati tabunuah dek Rajo Nan Panjang, indak tamat bagai SMU doh.
Jaankan SMU, SMP sajo angok-angok i.
Saluruah tukang kaba, anak randai, tukang saluang tahu, bahaso Mangkutak adolah laki-laki biaso, parewa saroman kito-kito ko juo.
Parewa tu mukasuiknyo adolah; gadang ota, utang balemak peak di lapau-lapau, mangecek nak ka mambunuah urang sajo, tapi alun surang juo nan mati tabunuah lai.
Kini urang lah eboh.
Indak urang di lapau-lapau nan kalimpasiangan doh, tapi saluruah urang cadiak pandai sa alam Minangkabau ko.
Kalimpasiangan dek karano Mangkutak lah pakai gala profesor pulo kini.
Kutiko urang maadoan kongres kebudayaan jo pertemuan saudagar Minang sa dunia, namo Mangkutak Alam talatak di ateh sakali sebagai pancaramah. Prof. Dr. Mangkutak Alam, baitu bana tatulih dalam buklet acara tu.
Banyak urang mangaduan kalakuan Mangkutak nan saroman tu ka si Sabai.
Jaanlah saroman tu bana mancimoohan gala-gala urang santiang-santiang tu.
Sabai satuju jo pangaduan urang banyak tu. Lalu Mangkutak dipanggie datang.
“Mang. Waang iyo lah dareh bana kini yo?” sindia Sabai, kutiko Mangkutak naiak janjang rumah gadangnyo.
“Baa ka indak pulo. Siapa dulu dong aciaknya? Ya ndak?” kato Mangkutak jo caro mangecek urang-urang kini.
“Kalau aciaknya Sabai Nan Aluih, perempuan terkenal se alam Minangkabau ko, adiaknyo tantu indak pulo buliah katinggalan,” sambuang Mangkutak.
“Mang. Waang baranti lah baolok-olok lai. Umua lah jagat, sikola indak, tapi kini waang lah pakai gala propesor pulo. Indak malu waang ha?” kato Sabai mulai naiak paneh bukaluangyo.
“O, jadi nan mambuek aciak maimbau den, dek karano waden ka jadi nara sumber dalam kongres tu? Kan bisa sajo waden jadi nara sumber tunyo. Waden kan pelaku budaya Minang juo,” jawek Mangkutak.
“Tasarah waang lah. Nak jadi nara sumber, nak jadi nara pidana, nak jadi nara persada, suko hati waang lah. Tapi banyak urang nan mangadu ka Ai. Bukan soal waang jadi nara sumber, tapi waang manjadi panceramah mamakai gala propesor! Bilo waang jadi jadi propesor, ha!” hariak Sabai.
“O, itu soalnyo. Soal waden mamakai gala propesor tu? Sabananyo indak paralu diebohan bana tudoh ciak. Biasonyo nyo tu,” kilah Mangkutak.
“Biaso? Urang indak sikola mamakai gala propesor waang anggap biaso? Iyo lah tabaliak bana dunia ko kini mah diak oi,” kato Sabai.
“Jujur-jujur se lah Mang. Apo mukasuik waang mamakai gala saroman tu? Supayo banyak waang dapak honor? Dek karano urang ka pilkada, lalu waang nak manjalonan diri pulo jadi calon bupati?” sambuang Sabai.
“Waden kiro wajar bana waden pakai gala tu. Mintuo den pulang kampuang. Jadi, gala nyo tu indak nyo bao doh. Kecek bini den, pakailah gala papa tu dek uda, manjalang papa pulang. Baa manuruik aciak? Salah den?” tanyo Mangkutak.
“O, jadi gala mintuo waang nan waang pakai salamo inyo pulang kampuang? Baitu?” sorak Sabai sambia galak takangkang-kangkang.
“Baa kok galak aciak? Indak salah bagai waden doh kan ciak?” tanyo Mangkutak.
“Nan salah utak waang tu. Waang kecek an gala tu saroman baju pangulu. Buliah dipasalang-salangan ka minantu? Dan minantu buliah pulo mamakai baju mintunyo?” kato Sabai sambia maapuih aie matonyo dek galak.
“Ciak. Daripado gala tu nyo latak an sajo dek mintuo den di ateh meja makan samantaro inyo rirayo di kampuang, kan labiah rancak waden pakai. Bamanfaat juo gala tu jadinyo. Gala-gala saroman tu indak buliah awak padiaan manganggur doh ciak,” kato Mangkutak serius.
“Mubazir. Urang mubazir kawannyo setan, yo kan ciak?” sambuang Mangkutak.
“Mang, gala saroman tu indak bisa dipasalang-salangan doh diak oi,” kato Sabai.
“Aciak lai! Sok pulo aciak kini mah. Sadangkan bini lai dipasalang-salangan dek urang! Apo lai gala popesor? Kan indak kabadoso bagai awak manyalang gala urang doh,” kato Mangkutak mandareh.
“Mang. Takana dek Ai, waang dek sari riyayo hari apo, ha? Mako tiba-tibo jadi hengak se waang?” tanyo Sabai.
“Waden malapeh hari Kamih. Rirayo hari jumat. Sumbayang idul fitri hari Sabtu. Kan baitu kecek menteri agamo, ndak ciak? Lebaran silahkan hari Jumat, tapi sambayangnyo hari Sabtu. Lai takana dek aciak pidato menteri tu di tipi?” kato Mangkutak.
Dikarang oleh : Wisran Hadi
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn